पाएं अपने शहर की ताज़ा ख़बरें और फ्री ई-पेपरडाउनलोड करें
क्षेत्र के लोग कोरोना संक्रमण से बचाव को लेकर जो लापरवाही बरत रहे हैं। इसकी कीमत स्वास्थ्य विभाग के अधिकारियों और कर्मचारियों को चुकाना पड़ रही है। यही स्थिति बनी रही तो आने वाले समय में लोगों के इलाज के लिए डॉक्टर और स्टाफ का मिलना मुमकिन नहीं हो पाएगा। अस्पताल पिपरिया कार्य रिकाॅर्ड के अनुसार पिछले 40 दिन में यहां काम करने वाले आठ डॉक्टर और ब्लॉक प्रोग्राम मैनेजर सहित सहयोगी स्टाफ के अनेक लोग कोरोना संक्रमित हो चुके हैं। इस बार के काेरोना संक्रमण का कहर आम आदमी के साथ अस्पताल स्टाफ पर भी देखाने को मिली। इसमें पहले नर्सिंग स्टाफ संक्रमित होना शुरू हुआ।
लगभग आधा दर्जन नर्सिंग स्टाफ के संक्रमित होने के बाद बीएमओ डॉ एके अग्रवाल और डॉक्टर पटेल भी संक्रमित हो गए। इसके बाद महिलाओं का उपचार कर रही डॉ सुषमा वर्मा भी संक्रमित हो गई। कलेक्टर होशंगाबाद धनंजय सिंह ने पिपरिया की स्थिति को ध्यान में रखते हुए यहां डॉ राजेश मीणा और डॉ पुरोहित को इलाज करने के लिए भेजा।
जल्दी ही दोनों डॉक्टर कोरोना संक्रमण का शिकार हो गए। इसके बाद एक के बाद डॉक्टर विजयवर्गीय, डॉक्टर मोरे, डाॅक्टर गौर कोरोना संक्रमण या अन्य बीमारी का शिकार होकर बीमार हो गए। पिपरिया में स्वास्थ्य सेवा देने वाले डॉ ठाकुर ही एकमात्र ऐसे हैं जो अभी तक कोरोना संक्रमण से बचे हुए हैं। डॉ राजकुमार पटेल कोरोना संक्रमण से मुक्त होने के बाद दोबारा सेवाएं देना शुरू कर दी हैं।
बढ़ रहे केस, लोग नहीं कर रहे गाइडलाइन का पालन
एक तरफ मेडिकल स्टाफ अपनी जान दांव पर लगाकर कोरोना संक्रमितों का इलाज कर रहा है। वहीं दूसरी ओर शहर में संक्रमण को लेकर लोगों की लापरवाही थमने का नाम नहीं ले रही है। किराना, सब्जी, दूध, कृषि सामग्री दुकानों के साथ विभिन्न डॉक्टर के क्लीनिक, पैथोलॉजी लैब सहित अन्य स्थानों पर लोगों को भीड़ देखने को मिलती है। प्रशासनिक अधिकारियों का मानना है कि वायरस संक्रमण को लेकर अगर लोग सावधान नहीं हुए तो हालात काफी बिगड़ सकते हैं।
वैक्सीनेशन सेंटर पर भीड़, घबराकर वापस लौटे लोग
पिपरिया| नगर में बुधवार को 45 वर्ष के ऊपर के लोगों को वैक्सीनेशन शुरू हुआ है। आरएनए स्कूल के पास छात्रावास में बनाए गए वैक्सीनेशन सेंटर में भीड़ का नजारा देखकर कई लोग घबराकर घर वापस लौट आए। वैक्सीनेशन सेंटर पर अगर सोशल डिस्टेंस बनाने के कड़े उपाय नहीं किए गए तो यह स्थान कोरोना हॉटस्पॉट सेंटर बन जाएगा। इस भीड़ की स्थिति को देखते हुए लोगों ने व्यवस्था में सुधार किए जाने की मांग की है। वैक्सीनेशन सेंटर पर सुबह से ही लोगों का आना शुरू हो गया था।
निर्धारित 45 वर्ष से अधिक उम्र के लोगों के साथ हर उम्र के लोग यहां आ रहे थे। इससे सेंटर पर भीड़ की स्थिति बन गई। इससे बाद वैक्सीनेशन के लिए धक्का-मुक्की होने लगी। इससे लोगों में घबराहट का माहाेल बन गया। मौके पर इस तरह का माहोल देख पुलिस को सूचित किया गया, लेकिन पुलिस जवानों से भी भीड़ कंट्रोल नहीं हुई। समाजसेवी सुजीत पटवा ने बताया कि लोगों की भी़ड़ को संक्रमण को देखते हुए दूरी बनाए रखने को कहा लोगाें द्वारा बात नहीं मानी गई और आखिर में कई बुजुर्ग बिना वैक्सीन लगवाए घर लौट गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn